CELEX: 32021D1711
Language: ro
Date: 2021-09-23 00:00:00
Title: Decizia (UE) 2021/1711 a Comisiei din 23 septembrie 2021 de numire a membrilor juriului care asistă Comisia la selectarea candidaților în vederea exercitării atribuțiilor de membri ai instanțelor și tribunalelor internaționale în materie de investiții

24.9.2021   
               
               
                  RO
               
               
                  Jurnalul Oficial al Uniunii Europene
               
               
                  L 339/123
               
            
         DECIZIA (UE) 2021/1711 A COMISIEI
         din 23 septembrie 2021
         de numire a membrilor juriului care asistă Comisia la selectarea candidaților în vederea exercitării atribuțiilor de membri ai instanțelor și tribunalelor internaționale în materie de investiții
         COMISIA EUROPEANĂ,
         având în vedere Tratatul privind funcționarea Uniunii Europene,
         întrucât:
         
                     (1)
                  
                  
                     La 16 decembrie 2020, Comisia a adoptat Decizia C(2020) 8905 final de instituire a unui juriu care să asiste Comisia la selectarea candidaților în vederea exercitării funcțiilor de membri ai instanțelor și tribunalelor internaționale în materie de investiții, precum și de membri de pe liste sau ai altor instanțe și tribunale internaționale (denumit în continuare „juriul”).
                  
               
                     (2)
                  
                  
                     În conformitate cu Decizia C(2020) 8905 final, scopul juriului este de a asigura un proces riguros de selecție, precum și cele mai înalte standarde de independență, imparțialitate și competență în rândul persoanelor selectate.
                  
               
                     (3)
                  
                  
                     În temeiul articolului 4 alineatul (1) din Decizia C(2020) 8905 final, juriul trebuie să fie compus din patru membri, dintre care unul trebuie să fie numit de Comisie, unul de către Consiliu, unul de către statele membre și unul de către Parlamentul European.
                  
               
                     (4)
                  
                  
                     În ianuarie 2021, Comisia a publicat o cerere deschisă de candidaturi pentru candidatul propus de Comisie în juriu (1). Între timp, atât Parlamentul European, cât și Consiliul, împreună cu statele membre, au desfășurat procedurile de selecție a candidaților lor respectivi pentru juriu.
                  
               
                     (5)
                  
                  
                     La 17 martie 2021, președintele Parlamentului European l-a informat pe președintele Comisiei cu privire la numele a doi candidați nominalizați de Parlament pentru juriu, o candidată și un candidat, pentru a-i permite Comisiei să ia în considerare echilibrul de gen, la nivel general, în cadrul juriului în decizia sa de numire.
                  
               
                     (6)
                  
                  
                     La 17 mai 2021, Comisia a finalizat procesul de selecție.
                  
               
                     (7)
                  
                  
                     La 22 iulie 2021, Consiliul a informat Comisia cu privire la numele persoanelor nominalizate de Consiliu și, respectiv, de statele membre,
                  
               ADOPTĂ PREZENTA DECIZIE:
         
            Articolul 1
            Următoarele persoane sunt numite membri ai juriului instituit prin Decizia C(2020) 8905 final:
            
                        1.
                     
                     
                        domnul Bruno SIMMA;
                     
                  
                        2.
                     
                     
                        doamna Inge GOVAERE;
                     
                  
                        3.
                     
                     
                        domnul Jan KLABBERS;
                     
                  
                        4.
                     
                     
                        domnul Pavel ŠTURMA.
                     
                  
         
            Articolul 2
            În conformitate cu articolul 4 alineatul (6) din Decizia C(2020) 8905 final și în urma determinării prin tragere la sorți:
            
                        1.
                     
                     
                        doamna Inge GOVAERE și domnul Pavel ŠTURMA sunt numiți pentru o perioadă de șase ani, care nu poate fi reînnoită, începând cu data publicării prezentei decizii;
                     
                  
                        2.
                     
                     
                        domnul Bruno SIMMA și domnul Jan KLABBERS sunt numiți pentru o perioadă de nouă ani, care nu poate fi reînnoită, începând cu data publicării prezentei decizii.
                     
                  
         
            Articolul 3
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 23 septembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  Disponibilă la adresa https://trade.ec.europa.eu/doclib/docs/2021/january/tradoc_159356.01.2021.pdf